**REPUBLIKA SRPSKA**

**NARODNA SKUPŠTINA**

**Z A P I S N I K**

**sa svečane sjednice Narodne skupštine Republike Srpske,**

**održane dana 24. oktobra 2016. godine u Banjoj Luci**

Svečana sjednica Narodne skupštine Republike Srpske održana je 24. oktobra 2016. godine u Banjoj Luci povodom 25 godina postojanja rada Narodne skupštine Republike Srpske.

Predsjednik Narodne skupštine Republike Srpske Nedeljko Čubrilović, otvorio je Svečanu sjednicu, pozdravio prisutne i obratio se sljedećim govorom:

*Dame i gospodo,*

*Dobro došli na svečanu sjednicu Narodne skupštine Republike Srpske povodom obilježavanja 25 godina njenog postojanja i rada.*

*Pozdravljam predsjednika Republike Srpske, člana Predsjedništva Bosne i Hercegovine iz Republike Srpske i predstavnike Republike Srpske u organima i institucijama Bosne i Hercegovine,*

*Pozdravljam dosadašnje predsjednike Narodne skupštine Republike Srpske: Momčila Krajišnika, Dragana Kalinića, Petra Đokića, Dušana Stojičića i Igora Radojičića,*

*Pozdravljam članove Vlade Republike Srpske, predstavnike ustavnosudskih i pravosudnih organa,*

*Pozdravljam Njegovo preosveštenstvo vladiku banjalučkog i druge predstavnike vjerskih zajednica,*

*Posebno pozdravljam potpredsjednika Narodne skupštine Republike Srbije, predstavnike diplomatskog kora, nevladinih organizacija, novinare i sve prisutne.*

*Izražavamo našu punu zahvalnost i poštovanje prema osnivačima i utemeljivačima Republike Srpske.*

*Prije dvije i po decenije, na današnji dan, 24. oktobra 1991. godine, u Sarajevu, poslanici tadašnje Skupštine Socijalističke Republike Bosne i Hercegovine, izabrani na prvim neposrednim parlamentarnim izborima u Bosni i Hercegovini, odlučili su da osnuju Skupštinu srpskog naroda u Bosni i Hercegovini.*

*Prvi saziv činili su poslanici Srpske demokratske stranke, Srpskog pokreta obnove, Socijaldemokratske partije i Saveza reformskih snaga.*

*Zahvaljujemo svima onima koji su dali svoj doprinos u prošlosti i omogućili da danas svečano obilježavamo četvrt vijeka postojanja i rada Narodne skupštine Republike Srpske.*

*Istorijski gledano, nakon osnivanja Skupštine srpskog naroda u Bosni i Hercegovini i donošenja Ustava, učinjen je važan korak na putu stvaranja Republike Srpske. Današnjim svečanostima počinjemo obilježavanje 25 godina od osnivanja i proglašenja Republike Srpske.*

*Obilježavanje postojanja i rada Narodne skupštine Republike Srpske je istorijski, pravni i politički događaj. Poštujući prošlost, današnje generacije imaju obavezu da stvaraju stabilniju, bezbjedniju i izvjesniju budućnost.*

*Dosadašnji rad Narodne skupštine može se podijeliti u tri perioda. Prvi period je ratni, drugi period je od donošenja Dejtonskog mirovnog sporazuma do donošenja ustavnih amandmana na Ustav Republike Srpske kojima se provodi odluka o konstitutivnosti naroda i treći period od 2002. godine do danas.*

*U vršenju zakonodavne vlasti u Republici Srpskoj, od 2002. godine, učestvuje i Vijeće naroda koje se određuje prema aktima Narodne skupštine i pitanjima zaštite vitalnog nacionalnog interesa, bilo kojeg od konstitutivnih naroda.*

*Odluka o osnivanju Skupštine srpskog naroda u Bosni i Hercegovini uslijedila je nakon veoma teških događaja u tadašnjoj Skupštini Bosne i Hercegovine, događaja u kojima su muslimanski i hrvatski predstavnici, preglasavanjem, vodili ka proglašenju nezavisnosti.*

*U Bosni i Hercegovini, u toku 1991. i 1992. godine, neke pravne i političke akte od vitalnog interesa donosili su predstavnici samo dva naroda, ignorišući predstavnike srpskog naroda. Vrhunac takve prakse, bio je 14. i 15. oktobra 1991. godine, kada je Skupština Bosne i Hercegovine, bez prisustva poslanika srpskog naroda, usvojila dokumente koji su se odnosili na budući status Bosne i Hercegovine, a to su: Memorandum o suverenosti Bosne i Hercegovine i Platforma o položaju Bosne i Hercegovine i budućem uređenju jugoslovenske zajednice.*

*U takvoj sitauaciji, u Skupštini Bosne i Hercegovine više se nisu mogli štititi i ostvarivati interesi srpskog naroda. Srpski poslanici istupili su iz Skupštine Socijalističke Republike Bosne i Hercegovine i 24. oktobra 1991. godine osnovali Skupštinu srpskog naroda u Bosni i Hercegovini. Od tog datuma počeo je proces konstituisanja Republike Srpske, s ciljem očuvanja duhovnog identiteta, jezika, pisma i običaja srpskog naroda u Bosni i Hercegovini.*

*Oružani sukobi, nakon više mirovnih pregovora i sporazuma, okončani su postizanjem Opšteg okvirnog sporazuma za mir u Bosni i Hercegovini, u Dejtonu, 21. novembra 1995. godine, a koji je potpisan u Parizu, 14. decembra 1995. godine.*

*Do kraja 1995. godine, odnosno do Dejtonskog mirovnog sporazuma, u procesu stvaranja Republike Srpske, doneseni su značajni državotvorni dokumenti, a najznačajni su sljedeći:*

* *Odluka o osnivanju Skupštine srpskog naroda u Bosni i Hercegovini,*
* *Odluka o ostajanju srpskog naroda Bosne i Hercegovine u zajedničkoj državi Jugoslaviji,*
* *Deklaracija o proglašenju Republike srpskog naroda Bosne i Hercegovine,*
* *Deklaracija o državnom i političkom uređenju i*
* *Ustav Srpske Republike Bosne i Hercegovine.*

*Skupština srpskog naroda u Bosni i Hercegovini, polazeći od univerzalnog prava na samoopredjeljenje i samoorganizovanje, a što je utvrđeno i međunarodnim dokumentima, donijela je Deklaraciju o proglašenju Republike srpskog naroda Bosne i Hercegovine.*

*Ustavom Srpske Republike Bosne i Hercegovine, formalno i pravno, nastao je državnopravni subjekt srpskog naroda. Ustavom je ustanovljena Republika u kojoj su svi građani ravnopravni i slobodni. Narodna skupština, nakon donošenja Ustava, potvrđuje svoju ulogu i značaj kao najviši ustavotvorni i zakonodavni organ.*

*Za utemeljenje Republike Srpske i njenog statusa, kao državnotvornog dijela Bosne i Hercegovine, osnovu čine i međunarodni akti.*

*Sporazumima koji su postignuti u Ženevi i Njujorku, u septembru 1995. godine,**utvrđeno je da se Bosna i Hercegovina sastoji od dva dijela, odnosno dva entiteta državotvornog karaktera, a to su: Republika Srpska i Federacija Bosne i Hercegovine. Ovim sporazumima predviđeno je da 51% teritorije Bosne i Hercegovine pripada Federaciji Bosne i Hercegovine, a 49% Republici Srpskoj.*

*Konačno, Opštim okvirnim sporazumom za mir u Bosni i Hercegovini, odnosno Dejtonskim mirovnim sporazumom, potvrđen je državnopravni položaj Republike Srpske u okviru Bosne i Hercegovine.*

*Prema navedenim domaćim i međunarodnim aktima, Republika Srpska je nosilac unutrašnjeg, a dijelom i međunarodnog suvereniteta.*

*Republika Srpska, stvorena političkom voljom naroda, prihvaćena je od međunarodne zajednice kao državotvorna jedinica u Bosni i Hercegovini. Prema dejtonskim rješenjima, entiteti su potvrđeni Ustavom Bosne i Hercegovine, jer su nastali ranije i imali su nepotpun međunarodni subjektivitet a, faktički, sva obilježja ili gotovo sva obilježja suverenih država.*

*Republika Srpska ima sve konstitutivne elemente državnosti: teritoriju, stanovništvo, vlast koja funkcioniše, ustavni poredak i funkcionalan pravni sistem.*

*Ustavom Bosne i Hercegovine potvrđeno je postojanje Republike Srpske i Federacije Bosne i Hercegovine i njihov državnopravni status. Njegovim potpisivanjem, entiteti su, na izvjestan način, priznati kao države koje se udružuju u novu državu i time prenose dio svog suvereniteta.*

*Republici Srpskoj pripadaju sve državne nadležnosti osim onih koje su Ustavom Bosne i Hercegovine izričito dodjeljene zajedničkim organima i institucijama. Doslovna primjena Dejtonskog mirovnog sporazuma, čiji je sastavni dio i Ustav Bosne i Hercegovine, garancija je postojanja Republike Srpske, ali i Bosne i Hercegovine, kao zajedičke države koja je nastala voljom međunarodne zajednice.*

*Najznačajnije nadležnosti Narodne skupštine Republike Srpske, osim donošenja Ustava, jesu donošenje zakona, drugih propisa i opštih akata, plana razvoja, prostornog plana i budžeta. Pored toga, Narodna skupština utvrđuje teritorijalnu organizaciju Republike Srpske, raspisuje republički referendum, odlučuje o zaduženju Republike Srpske, imenuje i razrješava funkcionere, u skladu sa Ustavom i zakonom, kontroliše rad Vlade i drugih organa, daje amnestiju i obavlja druge poslove u skladu sa Ustavom i zakonom.*

*Narodna skupština bira delegate u Dom naroda Parlamentarne skupštine Bosne i Hercegovine i Vijeće naroda Republike Srpske, ratifikuje sporazume koje Republika Srpska zaključi sa državama i međunarodnim organizacijama, uz pristanak Parlamentarne skupštine Bosne i Hercegovine, a samostalno ratifikuje sporazume o specijalnim i paralelnim vezama sa susjednim državama.*

*Narodna skupština je, kroz 21 izmjenu i dopunu, u protekle dvije i po decenije, donijela 122 amandmana na Ustav Republike Srpske, 10 rezolucija, 27**deklaracija, 1.629 zakona, 2.480 odluka, 1.362 zaključka i 8 preporuka.*

*Od prvih višestranačkih izbora održanih 1990. godine, birani su i izabrani poslanici u devet saziva Narodne skupštine, sa šest predsjednika. Narodna skupština do sada je birala 14 Vlada Republike Srpske.*

*Ostvarivanje ustavnih nadležnosti prolazilo je kroz različite faze razvoja i djelovanja. Poslijeratni period sa sobom je donio niz ključnih sjednica, teških odluka i istorijskih događaja koji su imali veoma važnu ulogu i značaj u razvoju i očuvanju Republike Srpske.*

*U prvoj fazi, za vrijeme rata, stvaran je vlastiti pravni sistem uz prilagođavanje akata iz Socijalističke Federativne Republike Jugoslavije i Socijalističke Republike Bosne i Hercegovine. U drugoj fazi nastavljena je izgradnja vlastitog sistema uz uticaj dejtonskih rješenja. Treća faza predstavlja daljnju izgradnju vlastitog sistema uz uticaj evropskog pravnog nasljeđa. U svim fazama, građani Republike Srpske imali su pravnu zaštitu Republike, koju je obezbjeđivala njena zakonodavna, izvršna i sudska vlast.*

*Narodna skupština se izjašnjavala i o prihvatanju nametnutih ustavnih amandmana kojima je uvedena konstitutivnost naroda i promijenjeno ustavno uređenje Republike Srpske.*

*Neka od teških pitanja o kojima je odlučivala Narodna skupština odnosila su se na reformu odbrane, ukidanje Vojske Republike Srpske, reformu policije, pravosudnog sistema, indirektnih poreza i druga pitanja.*

*Posebnu težinu imalo je odlučivanje o obilježjima i simbolima Republike Srpske: o zastavi, grbu i himni, Danu Republike, jeziku srpskog naroda, republičkom referendumu, a o kojima je Ustavni sud Bosne i Hercegovine donosio odluke na osnovu političkih, a ne pravnih normi i istorijskih činjenica.*

*Takođe, ogromne teškoće su donosile i inicijative pod raznim nazivima: aprilski i butmirski paket, njemačko-engleska inicijativa, reformska agenda ili razne druge reforme koje su, uglavnom, dolazile od strane međunarodne zajednice i koje su, po pravilu, značile prenos nadležnosti na zajedničke organe i institucije u Bosni i Hercegovini.*

*Važno je istaći da postojeći Ustav pruža dovoljno mogućnosti da Bosna i Hercegovina bude funkcionalna i demokratska državna zajednica i da, kao takva, učestvuje u evropskim integracijama. Eventualne ustavne promjene moraju biti rezultat političke volje predstavnika dva entiteta i tri konstitutivna naroda, u postupku koji je u skladu sa Ustavom i zakonom.*

*Teškoće su predstavljale i brojne odluke visokih predstavnika kojima je mijenjan Ustav Republike Srpske, nametani zakoni, smjenjivani legalno izabrani i imenovani nosioci javnih funkcija. Demokratski apsurd je činjenica da je odlukom visokog predstvanika smijenjen čak i jedan od predsjednika Narodne skupštine Republike Srpske!*

*Kao najviši predstavnički, ustavotvorni i zakonodavni organ, Narodna skupština, prema načelu podjele vlasti i parlamentarne demokratije, potvr­di­la je svoju posvećenost sprovođenju, poštivanju i očuvanju dejto­nskih rješenja.*

*Narodna skupština čvrsto je posvećena jačanju specijalnih paralelnih veza sa Republikom Srbijom, čime se potvrđuje i njena regionalna orijentacija i opredijeljenost za evropske integracije.*

*Narodna skupština je izražavala svoje nezadovoljstvo radom Suda i Tužilaštva Bosne i Hercegovine u vezi sa slučajevima koji tretiraju ratne zločine. Narodna skupština je tražila reviziju sudskih presuda donesenih na osnovu Krivičnog zakona Bosne i Hercegovine iz 2003. godine, koji se primjenjuju retroaktivno.*

*Republika Srpska, s ciljem zaštite svog teritorijalnog inte­griteta i očuvanja entitetskog interesa, ima pravo da koristi sva institucionalna, politička i demokratska sredstva kako bi zaštitila svoj položaj.*

*Narodna skupština omogućava direktno sučeljavanje različitih prijedloga, stavova i mišljenja, ali bez dovođenja u pitanje Ustava i postojanja Republike Srpske.*

*Želimo da pošaljemo jasnu poruku političkim strankama i njihovim liderima koji Bosnu i Hercegovinu i njene entitete posmatraju samo sa stanovišta različitog tumačenja državnog uređenja, karaktera i posljedica tragičnih sukoba, da bi, konačno, morali da prihvate dejtonski model države i društva Bosne i Hercegovine.*

*Pozivamo sve one koji prihvataju Republiku Srpsku, kao trajnu pravnu i političku zajednicu, da odlučno, puni samopouzdanja i sa novom energijom, ulože dodatne napore i sačuvaju njen status, nadležnosti i izvorna dejtonska rješenja.*

*Uložićemo dodatne napore da se donesu reformski zakoni i drugi propisi koji imaju za cilj unapređenje ukupnog ekonomskog i socijalnog stanja i odnosa u Republici Srpskoj.*

*Republika Srpska ima svoje izgrađeno ustavnopravno uređenje i zakonske okvire, politički i ekonomski sistem koji je čine jednom modernom i demokratskom republikom.*

*Naša budućnost zavisiće i od toga koliko je Narodna skupština sposobna da ostvaruje svoje nadležnosti; koliko je izvršna, pravosudna i upravna vlast organizovana, efikasna i djelotvorna; koliko su ekonomski, socijalni i politički projekti svih subjekata Republike Srpske realni i provodivi; koliko se uspješno ostvaruju interesi i potrebe naroda i građana.*

*Osnovni uslov za unapređivanje odnosa i saradnje sa svima jeste da prihvate Republiku Srpsku kao ravnopravan, jedinstven i nedjeljiv državotvorni entitet Bosne i Hercegovine.*

*Naš cilj i obaveza je da stvorimo stabilno, funkcionalno i prosperitetno društvo. Samo uspješna, privredno razvijena i ekonomski održiva Republika Srpska biće politički stabilna, prihvaćena i cijenjena.*

*Pozivamo sve institucije i organe vlasti Republike Srpske i zajedničke organe u Bosni i Hercegovini da i dalje sarađuju sa Narodnom skupštinom i poštuju naše odluke koje budemo donosili u narednom periodu.*

*Ukoliko se ne prihvati realnost u Bosni i Hercegovini i nastave zahtjevi za centralizacijom i unitarizacijom, ova zemlja će ostati vezana za prošlost i imaće neizvjesnu budućnost.*

*Narodna skupština je jedan od glavnih stubova Republike Srpske. Ona je tekovina demokratije, prava i slobode građana da neposredno odlučuju o najznačajnijim pitanjima za društvo u kome živimo.*

*Republika Srpska je naša otadžbina i od svih nas zavisi njen opstanak, položaj i napredak!*

*Želimo da svi zajedno radimo odgovorno i što je moguće bolje, više i efikasnije, da donosimo dobre, pravedne i provodive akte koji će omogućiti razvoj i napredak Republike Srpske, bolji i bezbjedniji život njenih naroda i građana.*

*Hvala na pažnji!*

Predsjednik Narodne skupštine Republike Srpske Nedeljko Čubrilović pozvao prisutne da pogledaju film „25 godina Narodne skupštine Republike Srpske“ koji je pripremila Radio-televizija Republike Srpske te da učestvuju u svečanostima na kojima će biti dodijeljene povelje zaslužnim institucijama, organizacijama i pojedincima i da posjete izložbu posvećenu ovom danu.

Na kraju je uslijedio i poziv predsjednika Skupštine na koncert Simfonijskog orkestra Banjalučke filharmonije, a koji je poklon predsjednika Republike Milorada Dodika.

Ovim je predsjednik Narodne skupštine Republike Srpske zaključio Svečanu sjednicu.

Sastavni dio ovog zapisnika je Tonski zapis Svečane sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Marko Aćić Nedeljko Čubrilović***